# Partiotyön tilastointi seurakunnassa

### Tarkentavat ohjeet, jotka on sovittu 2.3.2017 Suomen Partiolaisten ja Kirkkohallituksen tilastoasiantuntijoiden tapaamisessa. Lainaukset (kursiivilla) ovat kirkkohallituksen tilastolomakkeiden A1-A7 täyttöohjeesta 1.1.2017.

**Tausta**

Partio on seurakunnassa työmuoto, jota toteuttavat vapaaehtoiset partiolaiset. Seurakunnan partiotyöntekijä toimii tukijan ja mahdollistajan roolissa.

* 81%:lla lippukunnista on taustayhteisönä evankelis-luterilainen seurakunta
* 70% seurakunnista tukee lippukuntaa antamalla kokoustilan ja materiaalista tukea
* 56% seurakunnista on nimennyt työntekijän sepoksi tai partiotyön yhdyshenkilöksi
* 52% seurakunnista on tehnyt kirjallisen taustayhteistyösopimuksen lippukuntiensa kanssa
* 13% seurakunnista seurakunnan työntekijä on mukana partion viikkotoiminnassa ohjaamalla itse ryhmää

(Kohta 1: Suomen partiolaisten vuosiraportti 2016, Kohdat 2-5: Kirkon nelivuotiskertomus 2012-2015)

Partiotoiminnan tilastoimisesta seurakunnan tilastoihin todetaan seuraavaa:

*”Partiotoiminta tilastoidaan seurakunnan tilastoon siinä tapauksessa, että seurakunta toimii partiotoiminnan taustayhteisönä tai avustaa sitä taloudellisesti. Jos seurakunta ainoastaan luovuttaa seurakunnan alueella toimivalle partiolle toimitilat, partiota ei tilastoida.”*

## Tilastointi vuoden 2017 osalta

Koska toistaiseksi kirkon tilastoja pääsevät täyttämään vain kirkon työntekijät, on partiotyön tilastoinnin osalta sovittu seuraavaa vuoden 2017 tilastoinnin osalta.

**Ryhmätoiminnan tilastointi**

Ryhmätoiminta suositellaan tilastoitavaksi kirkkohallituksen ohjeen mukaan vuosittain tai puolivuosittain suoraan kirkkohallituksen tilastointijärjestelmään eli Nuottaan, ainakin mikäli seurakunnan omassa kalenterivarausjärjestelmässä (esim. Katriina, Prime, Timmi jne.) ei ole mahdollisuuksia antaa vapaaehtoisten kirjata tilastoja viikoittain suoraan siihen seurakunnan käytössä olevaan järjestelmään, joka kokoaa seurakunnan tilastot Nuottaan. Tilastoinnit kirjaa Nuottaan seurakunnan työntekijä ryhmäkohtaisesti.

*”Ryhmätoiminta merkitään ryhmän aloitus- ja päättymispäivä. Vain yhden kalenterivuoden aikana toimiva ryhmä kirjataan heti päättymisen jälkeen. Sen sijaan kahtena kalenterivuonna toimiva (eli vuoden vaihteen yli jatkuva) ryhmä pitää kirjata vuoden vaihtuessa ja merkitä päättymispäiväksi ryhmän suunniteltu viimeinen kokoontumiskerta (esim. 31.5.) alkavana vuonna, jotta ryhmä kirjautuu tilastojärjestelmässä kummallekin vuodelle. Päättymispäivämäärää voi muuttaa kuusi päivää taaksepäin ja vuoden eteenpäin. Ryhmän aloituspäivämääräksi merkitään ryhmän ensimmäinen kokoontumiskerta.”*

*”Seurakunta tai seurakuntayhtymä voi kuitenkin järjestää myös vapaaehtoisille käyttöoikeuden omaan varaus- tai asiakashallintajärjestelmäänsä, jolloin tilastotiedot siirtyvät Kirkkohallituksen järjestelmään sekä työntekijöiden että seurakuntalaisten tekemistä merkinnöistä.”*

**Tapahtumat, retket ja leirit**

”Retki tai leiri merkitään tapahtuman päättymispäivä. Päivämäärää voi muuttaa kuusi päivää taaksepäin, jos tapahtuma on jäänyt kirjaamatta päättymispäivänä.”

Tapahtumat ja retket ja leirit tilastoidaan kirkkohallituksen ohjeen mukaisesti reaaliaikaisesti silloin, kun niiden järjestäjänä on seurakunnan työntekijä tai kun reaaliaikainen tilastointi on muuten mahdollista.

Vapaaehtoisten partiolaisten järjestämät tapahtumat, retket ja leirit voidaan tilastoida myös takautuvasti kirjaten kaikki vuoden tapahtumat kerralla. Tähän takautuvaan tilastointiin avataan erityinen pääsy tammikuussa. Tämä partiotyötä koskeva poikkeus on voimassa toistaiseksi, kunnes vapaaehtoisiin toimijoihin liittyvät tilastointihaasteet saadaan ratkaistua. Selvitämme mm. olisiko partio–ID:n omaavan henkilön mahdollista päästä kirjaamaan tiedot itse reaaliaikaisesti Nuottaan tai voisimmeko luotettavasti hyödyntää partion jäsenrekisterin Kuksan kokoamia tietoja. Pitkäntähtäimen tavoite on, että partiotilastointi tehdään vain yhteen paikkaan, josta se voidaan joustavasti siirtää palvelemaan toisen yhteistoimijan tilastointia.

Helsingissä 2.3.2017

Tuomo Halmeenmäki Katri Vappula

Tilastoasiantuntija Partiotyön asiantuntija

Kirkkohallitus Kirkkohallitus

**Hyväksytty Partion T&K-ryhmässä 5.3.2017**